ToekomsVenster: Elisabet ontvang genade in haar ouderdomhttp://s3-eu-west-1.amazonaws.com/rak2.spens.co.za/radio/2017/748.mp3 Foto: Pixabay/Pexels.com Lukas 1:18 Toe sê Sagaria vir die engel: “Waaraan sal ek dit weet? Ek is ŉ ou man, en my vrou is al op ver gevorderde leeftyd.” Om in jou ouderdom ŉ kindjie van God te ontvang is nogal iets om aan gewoond te raak. Dis ŉ voorreg om kinders te hê, maar, in die woorde van die Prediker, daar is ŉ tyd vir alles. Daar kom ŉ tyd dat die droom om ŉ kindjie te hê, sou jy kinderloos wees, saam met jou graf toe gaan. Immers, die natuur het sy manier, dan nie? As Elisabet vir ŉ oomblik gehuiwer het toe sy die nuus verneem dat sy ŉ baba gaan kry, sal ŉ mens haar dit nie kan verkwalik nie. Sara het dieselfde gedoen toe sy in haar ouderdom swanger raak. Genesis 18:15 Sara het geskrik en toe ŉ leuen vertel. “Ek het nie gelag nie,” het sy gesê. Maar die Here het gesê: “Nee, jy het gelag.” Die Here gaan voort met sy onkonvensionele spel. Hy bevraagteken alle tradisies en ordes wat in omloop is. Hy is die God van die heelal wat soewerein in sy optrede is. Wonderbaarlik en wonderwerkend. Elisabet weet dat hierdie kindjie van haar ongewoon is. Sagaria het seker aan haar verduidelik wat die engel gesê het. Daarbenewens dans die ongebore Johannes van opgewondenheid toe hy die teenwoordigheid van die Verlosser voel. Lukas 1:41 Net toe Elisabet die groet van Maria hoor, het die kindjie in Elisabet se moederskoot beweeg, en sy is met die Heilige Gees vervul. Het jy so gewoond geraak aan jou omstandighede dat wonderwerke nie meer kan gebeur nie?